text: - Jeg har fået mig en oplevelse for livet
  30 april 2019 kl. 18.21
  Lilian Høier skulle lave aftensmad, men manglede persille. Da hun er på vej til købmanden, bliver hun forsinket af et usædvanligt syn på den nærliggende mark.
  Lilia Høier fra Hjartbro skulle i gang med aftensmaden, men manglede persille. Hun vil skynde sig til købmanden, da hun har lovet familien, at maden vil være hurtigt færdig.
  - Jeg skulle bare have noget frossen persille, men så møder det syn mig. 15 storke på marken, fortæller en begejstret Lilian Høier.
  Storkene går på den mark i Hjartbro ved Bevtoft, landmand Peter Jørgensen er ved at pløje.  
  - Jeg har travlt, men det her syn er jo enestående, så jeg får fat i Peter Jørgensen, så han kan køre mig rundt på sin traktor på marken, og jeg kan filme storkene på nærmeste hold, siger Lilian Høier:
  - Jeg har fået mig en oplevelse for livet, så aftensmaden må vente.
  
  